Houthuisie 1: Leeshoekie | rooi rose Houthuisie 1: Leeshoekie | rooi rose
Houthuisie 1: Leeshoekie
Lente is in die lug en 'n klein houthuisie is net die ding om die natuur na binne te nooi.
Met die gebrek aan genoeg ruimte het ek die hulp van 'n Wendy-huisie ingespan om my nessie groter te maak. Ek het 'n behoefte gehad aan 'n plekkie waar ek kan lees of 'n vriendin vir 'n koppie tee nooi.
Dit is belangrik om die area voor die tyd goed gereed te kry. Alle gras en klippies is verwyder en met 'n dik laag swart plastiek bedek voor die huisie geïnstalleer is.
Die struktuur is redelik grof, so dit is eers sorgvuldig afgeskuur en met 'n goeie onderlaag geverf. Daarna het ek pastelkleure gekies om by die atmosfeer van die kuierhoekie te pas. Kies 'n goeie buiteverf om die struktuur teen wind en weer te beskerm. Die binnekant van die huisie is met wit bedek om 'n gevoel van ruimte te skep.
Die huisies kom in verskillende groottes en die moontlikhede is eindeloos. Ek het op wit rottangstoele besluit en van geblomde kussings gebruik gemaak. Die huisie spog ook met twee vensters wat met gordyntjies die area warm en vrolik maak.
Omdat hierdie spesifieke huisie twee groot waenhuisdeure bevat, kan jy die area vergroot deur die deure oop te maak en die kuier-area met tuinmeubels te verleng. Ek het op 'n fyn ysterstelletjie besluit omdat dit by die grootte van die huisie pas. Laastens het ek 'n klein paadjie van sementblokke en klippies gebou om die hoekie mooi af te rond.